50 skoolkinders ongedeerd ná busongelukOmtrent 50 skoolkinders het ‘n gewisse dood vrygespring ná hul skoolbus se remme Donderdagoggend onklaar geraak het. Volgens Chris Botha, ŉ woordvoerder van Netcare 911, het die voorval in Tongaat, KwaZulu-Natal, plaasgevind. “Die bus was teen ŉ helling in die R614-pad parkeer toe dit onverwags agteruit beweeg het. Die bus het teen versperrings langs die pad gebots en teen ŉ boom tot stilstand gekom. Die boom het verhoed dat die bus teen ŉ nagenoeg 50 meter wal af tuimel,” het Botha gesê. Twee kinders is vir geringe beserings behandel en na ŉ nabygeleë hospitaal geneem vir verdere behandeling. ŉ Ondersoek na die oorsaak van die ongeluk is van stapel gestuur.